Айдаров Бақытжан Жұмадуллаұлының
6D012000 –  «Кәсіптік оқыту» мамандығы бойынша философия докторы (PhD) дәрежесін алу үшін дайындалған  «Болашақ кәсіптік оқыту педагогтарының кәсіби ұтқырлығын қалыптастырудың ғылыми-теориялық негіздері»  тақырыбындағы диссертациялық жұмысының 
АҢДАТПАСЫ 
.
Зерттеудің көкейкестілігі. Қазақстан Республикасының Білім беру жүйесін Болон процесіне қосу болашақ педагогтардың әлемдік білім беру кеңістігіндегі бәсекеге қабілеттілігін арттыру, әлемдік білім беру бағдарламаларына қатысу және т.б. үшін олардың кәсіби ұтқырлығын дамыту проблемасын өзекті етеді, бұл жоғары мектептегі оқу үдерісін әлемдік стандарттарға және білім беру қызметтері нарығының қажеттіліктеріне сәйкес келтіруді талап етеді.
Болон келісіміне сәйкес жоғары кәсіби білім берудің өзгерген жүйесінде мемлекет пен қоғамның ұтқыр мамандарға қажеттілігі артып келеді. Елдегі әлеуметтік-экономикалық қатынастардың дамуы, еңбек нарығының кеңеюі жағдайында адамның кәсіби қызметтегі ұтқырлығының көрінісі мәселесі ғалымдардың оған деген қызығушылығының артуымен байланысты. Себебі ұтқырлық қазіргі заманғы маманның табысты кәсіби қызметінің кепілі болып табылады.
Кәсіби ұтқырлық – адам ұтқырлығының ерекше көрінісі. Бұл дайындық деңгейі жоғары және өзгеріп отырған жағдайларға қатысты шешім қабылдауға лайықты қабілеті бар мамандардың қоғамдық сұранысына жауап берудің бір түрі.  Бұл дегеніміз қазіргі жағдайға тез назар аударып және кәсіби қызметтің бір саласынан екіншісіне орнығу. Басқа кәсіби ортада өз орнын тауып, оған бейімделу. Өзінің кәсіби қызметінің мазмұны мен стиліне өзгерістер енгізу. Кәсіби және өмірлік жағдайларға жылдам жауап беру, әрі қарай мансаптық және кәсіби өсуге дайын болу.
Философиялық тұрғыдан кәсіби ұтқырлықты Б.С. Гершунский, Л.А. Сорокина, И.Т. Фролов және басқалар, ал әлеуметтік аспектіде - Т.Л. Аракелова, И.В. Василенко,  Г.Е. Зборовский,  И.Л. Смирнова және басқалар өз еңбектерінде қарастырған болатын.
   Педагогикалық зерттеулерде жоғары оқу орындарындағы студенттердің кәсіби ұтқырлығын қалыптастырудағы рөлі мен маңызы ашылған (Б.Л. Агранович, А.И.Архангельский, В.И.Жуков, Е.А.Князев, В.А.Сластенин, Г.Ф.Шафранов-Куцев және т.б.).
ЖОО-да кәсіби ұтқыр мамандарды даярлау үдерісінің барлық аспектілері  Л.В.Горюнова,  Б.М.Игошев,  С.Е.Каплина, Л.П.Меркулова, В. А. Мищенконың жұмыстарында көрініс тапқан.   Л.А. Амирова, Э.Ф.Зеердің еңбектері кәсіби қызметті жүзеге асыратын мамандардың кәсіби ұтқырлығын қалыптастырудың маңызды сипаттамаларын, мазмұны мен шарттарын анықтауға арналған. .
Ю.В.Троицкая кәсіби ұтқырлықты қалыптастырудың мультимедиялық құралдарына баса назар аударды, С.А.Морозова және Э.Э.Сыманюк, Қ.М.Беркімбаев, Ж.О.Бисенбаева , Ж.Е. Абдыхалыкова кәсіби ұтқырлықты педагогтың инновациялық қызметін жүзеге асыру факторы ретінде қарастырса, Э.Д.Баженова қазіргі жағдайда білім алушылардың академиялық ұтқырлығын дамыту мәселесін қарастырды.
Еліміздегі бірқатар педагогикалық зерттеулерде жоғары оқу орындарындағы студенттердің бәсекеге қабілеттілігі, шығармашылық әлеуеті, көшбасшылығы, кәсіби құзреттілігі, таланттылығы туралы  ( Б.Б.Атабекова, Б.А.Турғынбекова, Б.М.Баймуханбетова, Ж.К.Алмешова, Л.М.Нәрікбаева, Г.Т.Мусабекова, Д.К. Садирбекова т.с.с.)  айтылғанымен кәсіби ұтқырлықтарын қалыптастырудағы рөлі мен маңызы туралы арнайы жұмыстардың қарастырылмағаны анықталды.
Сондай-ақ  келесі жағдайға назар аудардық. Болашақ мамандардың кәсіби ұтқырлығын қалыптастыру мәселесінің өзектілігі мен терең теориялық түсінігіне, ғалымдардың осы үдеріске әр түрлі көзқарастарын талдауға қарамастан, оның зерттеулері бұл проблеманың әлі жеткілікті терең қарастырылмағанын және жоғары кәсіби педагогикалық білімді беру барысында одан әрі дамытуды қажет ететіндігін көрсетті. Атап айтқанда, осы уақытқа дейін ЖОО-да оқыту үдерісінде болашақ кәсіптік оқыту педагогтарының кәсіби ұтқырлығын қалыптастыру мәселесіне тікелей арналған еңбектер өте аз екенін анықтадық. Тиісті ғылыми негізделген әзірлемелердің болмауы аталған проблеманы зерттеу қажеттілігінің негіздемесі ретінде қарастырылуы мүмкін.  
        Бұл жағдайда бірқатар қарама-қайшылықтарды атап өту маңызды:
- қазіргі заманғы еңбек нарығында бәсекеге қабілетті және сұранысқа ие кәсіби ұтқыр мамандарды даярлауға мемлекеттік және әлеуметтік тапсырыс және оларды жоғары кәсіби білім берудің қолданыстағы жүйесінде даярлауға жеткіліксіз көңіл аударуы;
- қазіргі заманғы қоғамның жоғары оқу орындарының түлектерінің кәсіби ұтқырлығына қойылатын талаптарының жоғарылауы және оны университеттің оқу үдерісінде қалыптастыру мәселесіне жеткіліксіз көңіл бөлінуі;
- университеттегі дайындық үдерісінде болашақ кәсіптік оқыту педагогтарын даярлау үдерісінде педаготың кәсіби ұтқырлығын қалыптастырудың қажеттілігі және зерттелетін үдерістің ғылыми-теориялық негіздері мен педаготың кәсіби ұтқырлығын қалыптастырудың педагогикалық жүйесі мен оқу-әдістемелік қамтамасыз етілуінің жеткіліксіз дамуы арасындағы қайшылықтар. 
Осы қарама-қайшылықтарды ескере отырып, мынадай зерттеу проблемасы анықталды: еңбек нарығында бәсекеге қабілетті және сұранысқа ие кәсіби және ұтқыр мамандарды даярлауда қазіргі заманғы жоғары кәсіби педагогикалық білім берудің мүмкіндіктері қандай?  Болашақ педагогтардың кәсіби ұтқырлығын қалыптастыру үдерісі қандай болуы керек?
Жоғарыда аталған қарама-қайшылықтар мен зерттеу мәселесі ғылыми зерттеуді университетте болашақ кәсіптік оқыту педагогтарын даярлау үдерісінде педаготың кәсіби ұтқырлығын қалыптастырудың педагогикалық жүйесінің қажетті және жеткілікті  компоненттерін анықтауға бағыттап, ғылыми зерттеу проблемамызды айқындауға және тақырыпты «Болашақ кәсіптік оқыту педагогтарының кәсіби ұтқырлығын қалыптастырудың ғылыми-теориялық негіздері»  деп таңдауымызға негіз болды.
Зерттеу мақсаты: жоғары оқу орындарында болашақ кәсіптік оқыту педагогтарының кәсіби ұтқырлығын қалыптастыруды ғылыми-теориялық тұрғыда негіздеу және құрылымдық-мазмұндық моделін жасап, тәжірибелік - эксперименттік жұмыста сынақтан өткізу.
Зерттеу нысаны: жоғары  оқу орнының оқу-тәрбие үдерісі.
Зерттеу пәні: болашақ кәсіптік оқыту педагогтарының кәсіби ұтқырлығын қалыптастыру жүйесі. 
Зерттеудің ғылыми болжамы: болашақ кәсіптік оқыту педагогтарының кәсіби ұтқырлығын қалыптастыру нәтижелі болады, егер:  
 педагогтың кәсіби ұтқырлығын қалыптастырудың әдіснамалық- теориялық негіздері анықталып, негізделсе; болашақ кәсіптік оқыту педагогтарының кәсіби ұтқырлығын қалыптастырудың психологиялық және педагогикалық детерминаттары анықталса; ЖОО-ның білім беру кеңістігінде болашақ кәсіптік оқыту педагогтарының кәсіби ұтқырлығын қалыптастырудың құрылымдық-мазмұндық моделі жасалынып және ол оқу-әдістемелік жағынан қамтамасыз етілсе онда бүгінгі нарық заманына сай ұтқыр, бәсекеге қабілетті кәсіптік оқыту педагогтары даярланады.  
Анықталған қарама-қайшылықтар, зерттеу мселесі, оның мақсаты, объектісі, пәні, сондай-ақ тұжырымдалған болжам мынадай бірқатар зерттеу міндеттерін анықтады:
· болашақ кәсіптік оқыту педагогтарының кәсіби ұтқырлығын қалыптастырудың  әдіснамалық-теориялық негіздерін айқындау;
· болашақ кәсіптік оқыту педагогтарының кәсіби ұтқырлығын қалыптастырудың құрылымдық-мазмұндық моделін жасау;
· болашақ кәсіптік оқыту педагогтарының кәсіби ұтқырлығын қалыптастырудың педагогикалық шарттарын айқындау;
· ЖОО кәсіптік оқыту студенттерінің кәсіби ұтқырлығын қалыптастыру әдістемесін практикаға ендіру және сынақтан өткізу.
Зерттеудің теориялық және әдіснамалық негіздері болып, ғалымдардың «ұтқырлық», «кәсіби ұтқырлық» туралы филлософиялық, әлеуметтанулық, психологиялық және педагогиалық зерттеулер; Болон келісімі аясында жоғары кәсіби білім беру саласына  мамандар даярлауға қойылатын жаңа талаптар, кәсіптік білім беру және педагогтың жеке басын қалыптастыру теориялары мен тұжырымдамалары,  тұлғаның іс-әрекеттегі әлеуметтік және кәсіби дамуының психологиялық теориялары, жүелілік, іс-әрекеттік, білім беру, ұтқырлықты қалыптастырыру теориялары, жоғары кәсіптік білім беру мазмұны, жоғары кәсіптік білім беру әдістемесі және тәрбиелеу тұжырымдары, болашақ педагогтардың ұтқырлығын қалыптастыру бойынша ғылыми еңбектер.
Зерттеу көздері: Қазақстан Республикасының Конституциясы, Қазақстан Республикасының «Білім туралы» Заңы, Қазақстан Республикасында білім беруді дамытудың 2016-2020 жылдарға арналған Мемлекеттік бағдарламасы, зерттеу проблемасына қатысты философтардың, психологтардың,  педагогтардың, әдіскерлердің еңбектері, білім беру саласының ресми  құжаттары, кәсіптік оқыту мамандығының білім беру бағдарламасы.
Зерттеу әдістері зерттеу мәселесі бойынша ғылыми философиялық, психологиялық және педагогикалық әдебиеттерді теориялық талдау әдістері (мәнді-логикалық, салыстырмалы талдау), синтездеу, абстракциялау және қорыту; эмпирикалық әдістер: педагогикалық эксперимент (айқындаушы, қалыптастырушы, бақылау), байқау; әңгімелесу, сауалнама жүргізу және студенттерді компьютерлік тестілеу; модельдеу және педагогикалық жобалау әдісі; нәтижелерді өңдеу әдістері (зерттеу нәтижелерін сапалық және сандық талдау, деректерді статистикалық және компьютерлік өңдеу, Нәтижелерді суреттер және кестелер түрінде).
Зерттеудің негізгі кезеңдері:
Бірінші кезеңде (2017-2018 ж.ж.) зерттеу мәселесі бойынша материалдар жинақталды; жоғары оқу орнының оқу-тәрбие үдерісінде болашақ кәсіптік оқыту педагогтарының кәсіби ұтқырлығын қалыптастыру  -  заман талабына сай  ұтқыр, сауатты, кәсіби даярлаудың бастапқы жағдайы, мәселенің түйінді сөздері теориялық тұрғыда айқындалды. Зерттеу мақсатына орай тәжірибелік- эксперименттік жұмыс мазмұны және әдістемесі дайындалып, анықтау эксперименті жүргізілді.
Екінші кезеңде (2018-2019 ж.ж.) болашақ кәсіптік оқыту педагогтарының кәсіби ұтқырлығын қалыптастырудың құрылымдық-мазмұндық моделі жасалып, жоспарға сәйкес қалыптастыру эксперименті жүргізілді. Онда болашақ кәсіптік оқыту педагогтарының кәсіби ұтқырлығын қалыптастыру әдістемесі сынаққтан өткізіліп, зерттеу нәтижелері талданды. 
Үшінші кезеңінде (2019-2020 ж.ж.). Зерттеу нәтижелерін қорытындыланып және эмперикалық мәліметтер жүйеленіп және талданып,алынған нәтижелер сандық және сапалық өңделді, қорытындылар мен ұсыныстар тұжырымдалды.
Зерттеу базасы: М. Әуезов атындағы Оңтүстік Қазақстан университеті, Ахмет Ясауи атындағы  Халықаралық  қазақ-түрік университеті,  Оңтүстік Қазақстан мемелекеттік педагогикалық университеті. Сынаққа жалпы саны – 143 студент қатысты.
Зерттеудің ғылыми жаңалығы мен теориялық мәнділігі:
· болашақ кәсіптік оқыту педагогтарының кәсіби ұтқырлығын қалыптастырудың  әдіснамалық-теориялық негіздері  айқындалды; 
· болашақ кәсіптік оқыту педагогтарының кәсіби ұтқырлығын қалыптастырудың құрылымдық-мазмұндық моделі жасалды ( мақсатты, мазмұндық,  ұйымдастыру-әрекеттік  және критериалды бағалау  блогтарын қамтиды);
· болашақ кәсіптік оқыту педагогтарының кәсіби ұтқырлығын қалыптастырудың педагогикалық шарттары анықталды;
· [bookmark: _GoBack]ЖОО кәсіптік оқыту студенттерінің кәсіби ұтқырлығын қалыптастыру әдістемесінің тиімділігі эксперименттік тәжірбиемен дәлелденді.
Зерттеудің практикалық маңыздылығы:
- болашақ кәсіптік оқыту педагогтарының кәсіби ұтқырлығын қалыптастырудың құрылымдық-мазмұндық моделі ЖОО-ның нақты педагогикалық үдерісінде практикалық іске асырылды. 
- зерттелетін үдеріс ғылыми негізделген оқу-әдістемелік еңбектермен қамтамасыз етілді. ЖОО-ның оқу үдерісіне «Педагогтың кәсіби ұтқырлығы»  арнайы курсын оқыту іс жүзінде жүзеге асырылды. 
Зерттеу нәтижелерін жоғары және орта арнаулы оқу орындарының кәсіптік оқыту педагогтарын даярлайтын факультеттері мен бөлімдерінде, педагог кадрлар біліктіліктерін арттыру жүйесінде пайдалануға болады.
 Қорғауға ұсынылатын қағидалар:
· болашақ кәсіптік оқыту педагогтарының кәсіби ұтқырлығын қалыптастырудың әдіснамалық-теориялық негіздері;
· болашақ кәсіптік оқыту педагогтарының кәсіби ұтқырлығын қалыптастырудың құрылымдық-мазмұндық моделі;
· болашақ кәсіптік оқыту педагогтарының кәсіби ұтқырлығын қалыптастырудың педагогикалық шарттары;
· жоо кәсіптік оқыту студенттерінің кәсіби ұтқырлығын қалыптастыру әдістемесінің тиімділігінің негізделуі.
	Зерттеу нәтижелерінің дәлелділігі мен негізділігі. Зерттеу әдіснамасының қойылған проблемаға сәйкестілігімен, зерттеу нысанының мазмұндық және процессуалдық сипаттарының теориялық деңгейде жан-жақты қарастырылуымен, оларды іс жүзінде қолдануға болатынымен және зерттеушінің осы бағыттағы практикалық жұмыс тәжірибесімен қамтамасыз етілді.
Зерттеу нәтижесін сынақтан өткізу және ендіру зерттеудің негізгі қағидалары ғылыми баяндама түрінде халықаралық және республикалық ғылыми-практикалық конференцияларда, Scopus компаниясының ақпараттық базасының деректері бойынша нөлдік емес импакт-факторы бар халықаралық ғылыми журналдарында, ҚР БҒМ Білім және ғылым саласындағы бақылау Комитеті ұсынған журналдарда көрініс тапты.
 Диссертациялық жұмыс тақырыбы бойынша барлығы 17 авторлық бірлестікте жазылған ғылыми жұмыс жарық көрді. Оның 3-уі ҚР БжҒМ Білім және ғылым саласындағы бақылау Комитеті ұсынған ғылыми басылымдарда, 2 мақала  Scopus базасына енген шет елдік басылымында, 7 мақала халықаралық конференциялар материалдары жинақтарында, 3  мақала шетелдік ғылыми  журналында, 1 электронды оқулық, 1 әдістемелік нұсқау жарық көрді.   Сонымен, зерттеу нәтижелері бойынша жарияланған ғылыми еңбектердің жалпы саны – 17 мақала жарияланды.
	Диссертация құрылымы: Диссертация кіріспеден, екі бөлім, қорытынды, пайдаланылған дереккөздер тізімінен, қосымшалардан тұрады.
